《陈希冯居邓尉六年复归故里赋诗赠之》
清代·章恺

故人结庐青芝山，芝云千朵如商颜。杉萝深掩读书屋，洞门铁锁无人攀。

我从君去亦远适，浩荡天风锵辔环。长谣空寄桂花崦，短棹远隔芙蓉湾。

岂知离合固有数，我归故里君亦还。薰风解后忽一笑，人生良会元非艰。

开编示我手注《易》，荟萃众说精刊删。虞翻三爻常恨少，王勃一句终嫌悭。

见君著述重吾愧，旧学日夕生榛菅。相从且喜结此夏，剩乞妙斫镌坚顽。

作者简介：浙江嘉善人，字虞仲，号北亭。乾隆十年进士，官编修。工诗词。有《北亭集》、《蕉雨秋房词》、《杏花春雨楼词》。